Si Pekok, muncuangnyo bakaleperan. Asah taosok sajo. Kadang bacaruik di nan rami. Kadang mahino bakatarangan. Pendeknyo, si Pekok tamasuak bamuluik ndak salai, ndak pakai saringan. Baitu pandapek sabagian urang nagari.
Samantaro, ado lo sabagian lain mamuji si Pekok. Katonyo Pekok kasek daun pimpiang. Pas bana mamacik nagari nan saroman iko. Kalau ndak mode Pekok, ndak kabarubah wujuik nagari.
Karano duo pandapek ko lah, nagari mulai buncah. Tambah buncah karano Pekok manyabuik kaji nan indak patuik dobaconyo. Sudahlah ndak bauluak, inyo lah mangaku barasiah pulo. "Piliah sajolah waden. Ijan amuah kalian dialua dek ungku ungku tu, supayo indak mamiliah waden," kecek Pekok suatu kali.
Mako dek karano kecek Pekok itulah, mambuek ungku ungku tasingguang. "Oi Pekok ndak basunat. Waang ko lah mahino kami mah. Turun waang. Kok lai jantan waang kamarilah," hariak ungku ungku di muko rumak si Pekok.
Pekok haniang sajo. Inyo ndak hirau jo hariak mahariak. "Waden kini urang bagak di nagari ko. Waden nan punyo nagari ko. Bara sajo harago nyawa kalian waden bali mah. Hantu," kecek si Pekok babisiak surang dalam biliak.
Sabagai urang nan dahulukan salangkah, ditinggian sarantiang, Pekok yo tamasuak urang bagak. Saisi nagari ko tunduak ka si Pekok. Sabuiklah pandeka, upeh, dubalang. Kasadonyo, marukuak ka si Pekok. "Kok paralu sanagari ko urang bisa waden lawan. Ijan cubo cubo jo waden," kecek pekok suatu maso.
Kini sado urang nan ndak suai jo paham Pekok, lah manyatukan langkah mintak Pekok dikabek. Samantaro Pekok sanyum sanyum di Singapua jo urang urang nan saparinduan jo inyo. Di lapau Mak Uniang, Pekok jadi buah bibia. Ndak ado hari kok indak curito Pekok...
min_Latn min_Latn min_Latn min_Latn min_Latn min_Latn min_Latn